TV2 Nord er med live hele vejen, når den nordjyske ultraløber Stine Rex fra fredag morgen klokken ni og 48 timer frem sætter jagten ind på verdensrekorden i 48 timers ultraløb. Den officielle verdensrekord lyder på 397,103 km og er sat af japanske Sumie Inagaki. Stine Rexs eget bedste resultat hidtil lyder på 335 km, sat i Fort Lauderdale i 2018, og det er samtidig dansk kvinderekord. - Kan jeg slå en dansk eller nordisk herrerekord, vil det også være fantastisk, siger 40-årige Stine Rex med henvisning til de to herrerekorder på henholdsvis 373 og 394 kilometer. Samler ind til DGI-Huset Rekordforsøget er også et velgørenhedsløb, hvor Stine Rex samler penge til sin arbejdsplads, DGI-Huset i Aalborg, der som så mange andre steder er ramt hårdt økonomisk af coronakrisen. - Det betyder meget for mig, at jeg ved at lave det her løb kan bidrage til at støtte DGI-Huset, som betyder så utroligt meget for rigtig mange mennesker. Jeg vil gøre alt for at bidrage til, at huset kommer godt ud på den anden side af corona-krisen, siger Stine Rex. Stine Rex løber de 48 timer på en 2,2 km lang opmålt og godkendt rute i Fårup Sommerland, og undervejs får hun selskab i kortere og længere tid af andre løbeglade nordjyder - blandt andet Aalborgs borgmester Thomas Kastrup-Larsen, som løber en maraton-distance med Stine Rex. Andre løber med i 24 timer. Se ruten her: TV2 Nord har for nylig bragt et portræt af den nordjyske ultraløber - se det her:
Den nordjyske ultraløber Stine Rex spænder fredag løbeskoene for at løbe 48 timer på en rute i Fårup Sommerland. Følg hende fra start til slut på TV2 Nords hjemmeside og Facebookside.